《次韵奉酬文翁》
宋代·沈辽

昔人幽操有至乐，吾岂含华企冲漠。已知劳生委梦幻，不问万事纷纷作。

四十年来春复秋，但见花开更花落。最爱长夏适我怀，新竹森森初解箨。

修林乔木结青荫，下蔽文窗与朱箔。已将形骸付物外，何必高下穷崖壑。

老去诗书强遮眼，尔来悉已悬高阁。多病不赖世人知，吾亦于人无厚薄。

阳狂长鄙向子平，弦歌偶似陶渊明。无事长甘数斗粟，终不苟就五鼎烹。

南庄夫子谢声名，誇我田家蚕且耕。谁知此意正相合，寂寥应笑鲁诸生。

作者简介：沈辽(1032—1085)，字睿达，宋钱塘(今余杭)人。沈遘的弟弟，《梦溪笔谈》作者沈括的同族兄弟。自幼嗜读《左传》、《汉书》，曾巩、苏轼、黄庭坚常与之唱和，王安石、曾布皆习其笔法。本无意于功名，王安石曾有“风流谢安石，潇洒陶渊明”之称。后由三司使吴充举荐，负责监内藏库。